Iċ-champions Ingliżi Manchester City għadhom ma qatgħux qalbhom li jakkwistaw is-servizzi tad-difensur ċentrali ta’ Inter, Milan Skriniar. Huwa għandu 25 sena u ilu jiġi segwit mill-coach tas-City, Pep Guardiola, li jarah ideali għall-iskemi tattiċi tiegħu. Inter huma lesti li jbiegħu lill-player mis-Slovakkja għas-somma ta’ €70 miljun u d-diriġenti tal-club mhux lesti jinżlu ewro iktar minn dan il-prezz. Skriniar ġie akkwistat mingħand Sampdoria fis-sajf tas-sena 2017 għas-somma ta’ €34 miljun iżda l-aħħar wirjiet tiegħu qabel il-waqfa sfurzata żiedu sew il-prezz tiegħu. Skiniar lagħab 32 logħba kompetittiva man-Nerazzurri u hu magħruf għall-kunfidenza li għandu fil-qalba tad-difiża.